WHA ทางโล่ง! “ยอดโอนที่ดินนิคมฯฟื้น-โลจิสติกส์เด่น” ปีนี้ วัคซีนขับเคลื่อนเร่งเปิดประเทศ
WHA ทางโล่ง! “ยอดโอนที่ดินนิคมฯฟื้น-โลจิสติกส์เด่น” ปีนี้ วัคซีนขับเคลื่อนเร่งเปิดประเทศ ฝากโบรกฯตั้งเป้ากำไรปี 64 โต 2,981 ลบ.
WHA ทางโล่ง! “ยอดโอนที่ดินนิคมฯฟื้น-โลจิสติกส์เด่น” ปีนี้ วัคซีนขับเคลื่อนเร่งเปิดประเทศ ฝากโบรกฯตั้งเป้ากำไรปี 64 โต 2,981 ลบ.
5 มี.ค. 2564

บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ประเมินว่าวัคซีนป้องกัน COVID-19 จะเป็นปัจจัยสำคัญในการขับเคลื่อนผลประกอบการให้ฟื้นตัวอย่างมีนัยยะ โดยประเมินว่าจะเห็นการฉีดวัคซีนกันอย่างแพร่หลาย ในช่วงครึ่งหลังของปี 2564 ซึ่งจะทำให้มีการเปิดประเทศ
โดยปัจจัยดังกล่าวจะช่วยให้ยอด Presales และยอดโอนที่ดินนิคมฯ กลับมาฟื้นตัว ซึ่งคาดว่าจะมียอดขายที่ดินในปี 2564 จะอยู่ที่ 1,030 ไร่ (ปี 2563 อยู่ที่ 510 ไร่) โดยแบ่งเป็นประเทศไทย 725 ไร่ และจากเวียดนาม 305 ไร่
ขณะที่ธุรกิจโลจิสติกส์คาดว่าจะมีพื้นที่เช่าเพิ่มขึ้น 225,000 ตร.ม. ซึ่งบริษัทยังเห็นความ ต้องการเช่าคลังสินค้าที่เพิ่มขึ้นอย่างต่อเนื่อง โดยเฉพาะจากธุรกิจ E-Commerce รวมทั้ง ธุรกิจขนาดเล็ก ในส่วนของธุรกิจสาธารณูปโภค คาดว่าจะฟื้นตัวดีต่อเนื่องจากไตรมาส 4/2563 หลัง โรงงานกลับมาดำเนินงานตามปกติ รวมไปถึงบริษัทยังมีแผนขายสินทรัพย์เข้ากอง ประเมินเบื้องต้นสำหรับขนาดสินทรัพย์ที่จะมีการขายอยู่ระหว่าง 150,000-200,000 ตร.ม.
ส่วนทาง บล.เอเชีย เวลท์ มองว่า แม้ในช่วงปี 2563 จะเป็นช่วงเวลาแห่งความท้าทายของ WHA เนื่องจากสัดส่วนรายได้จาก การโอนกรรมสิทธิ์ ซึ่งเป็นรายได้หลัก ถูกกระทบจาก COVID-19 จากการที่หลายประเทศมีการปิดประเทศ ทำให้การเดินทางติดชะงัก อย่างไรก็ตามเริ่มเห็นสัญญาณฟื้นตัวของการ โอนที่ดินในช่วงไตรมาส 4/2563 และคาดว่าจะเห็นต่อเนื่องในปี 2564 หลังมีความชัดเจนของวัคซีน COVID-19 ที่คาดว่าจะทยอยฉีดกันอย่างแพร่หลายในช่วงครึ่งหลังของปี 2564
ดังนั้นมองประเด็น ดังกล่าวจะเป็นปัจจัยหนุนการเติบโตของรายได้จากการโอนกรรมสิทธิ์ ขณะที่ฝั่ง Recurring Income คาดเห็นการฟื้นตัวเช่นกัน หลังแนวโน้มเศรษฐกิจมีการฟื้นตัว ซึ่งทำให้ ผู้ประกอบการกลับมาดำเนินการผลิตตามปกติ ทำให้คาดว่าจะเห็นการฟื้นตัวของกำไรสุทธิในปี 2564 อยู่ที่ 2,981 ล้านบาท เพิ่มขึ้น 18% จากงวดเดียวกันของปีก่อน พร้อมคงแนะนำ “ซื้อ” ให้ราคาเป้าหมายที่ 3.90 บาท